To 16 årige piger måtte ikke komme med natbussen lørdag nat, da chaufføren synes de var for unge til at være berusede

Movia reklamerer med sloganet 'Kom sikkert hjem'. Men den holder ikke, mener Marlene Plantin, mor til 16-årige Clara, der lørdag nat blev nægtet adgang i en af Movias natbusser.

- Det er bare ikke i orden. Jeg troede, man kunne regne med busserne, og at ens børn kan komme sikkert hjem, men det kan jeg ikke nu, siger Claras mor, Marlene.

For ung til at drikke

Lørdag aften var Clara Plantin til privatfest i Hillerød.

Omkring klokken 2:30 ville hende og en veninde hjem, så de blev kørt til Frederikssund station af en anden venindes far, hvorfra de skulle tage en natbus til Jægerspris.

Klokken var lidt i tre, da pigerne skulle med nattens sidste bus.

- Vi går ind i bussen. Men chaufføren siger, vi ikke må komme med. Hun siger, vi er for små til at drikke alkohol, og at vi skal ringe til vores forældre, fortæller Clara.

Hun kan ikke forstå, at de bliver nægtet adgang, for de var hverken højrøstede eller havde alkohol med.

- Vi havde drukket om aftenen til festen, men efter køreturen til stationen var vi blevet meget trætte. Vi ville bare gerne hjem, siger hun.

En passagerer i bussen forstod heller ikke, at pigerne ikke måtte komme med. Han prøvede derfor at tale chaufføren til fornuft, og minde hende om, at hun kørte en natbus, hvor folk tit er berusede. Han fortalte også, at det var frostvejr udenfor, og at den næste bus først kørte klokken 7 den næste morgen.

Men chaufføren holdt fast, og pigerne blev efterladt på stationen.

Artiklen fortsætter under billedet:



Claras mor Marlene er chokeret over, at Clara ikke måtte komme med bussen, selvom hun havde drukket alkohol. Privatfoto

Efterladt i sneen

Heldigvis var venindens far blevet, for at se om pigerne kom sikkert af sted, så han kørte dem hjem i stedet.

- Det er ikke okay. De blev efterladt i sneen. Hvis det ikke havde været, fordi venindes far ventede, så var der ikke andre muligheder for at komme hjem, fortæller en Marlene.

Hun beskriver området omkring Frederikssund station mod Jægerspris som meget ødet.

- Havde det været inde i byen, kunne de måske have taget en taxi, men de kører ikke her ude på den tid af døgnet.

Marlene kan godt forstå, at chaufførerne kan nægte folk adgang, hvis de opfører sig urimeligt eller højrøstet.

Og hun ved også godt, det er nemt for hende at se det bedste i sit barn. Men alligevel kan hun ikke forestille sig, at hendes datter skulle have skabt sig.

- Hun er en god og rolig pige, og det samme er veninden, siger Marlene.

Efter episoden har Marlene klaget til Movia.

- Jeg håber bare ikke, det vil ske for andre. Jeg forstår ikke, at en person vil efterlade to små piger på gaden på den måde.

Movia:

Ekstra Bladet har været i kontakt med Movia, som godt har hørt om episoden.

Kommunikationsdirektør Camilla Struckmann, som har været i kontakt med den pågældende chauffør forklarer på mail:

- Vi er kede af den situation, vi har bragt de to piger i forleden nat. Vi har forstået på den pågældende chauffør, som er vant til at køre natbus, at hun handlede ud fra bekymring for pigerne og mente, at der var brug for, at en forælder kom til stede. Chaufføren har også oplyst over for sin daglige ledelse, at hun kontaktede pigerne igen og sikrede sig, de var ok, inden hun kørte med bussen. Det ændrer ikke ved, at de to piger har haft en rigtig dårlig oplevelse. Og det er vi i Movia kede af.